O ***Segar's Roll*** é un armorial inglés que data de arredor de 1282. O orixinal perdeuse contra mediados do século XVII, mais consérvanse varias copias, algunha delas en facsímile. Nel documéntase o testemuño máis antigo coñecido do escudo de Galiza.

Características
---------------

Este armorial era un auténtico rolo de armas (*roll of arms*) cuxo pergamiño medía uns 2,97 m de longo e 15 cm de largo. Recibe o nome do seu último propietario, William Segar, e datouse grazas á aparición dun personaxe que sucedeu na súa casa en 1281 e doutros dous que finaron no ano seguinte.

Aínda que o orixinal desaparecera a mediados do século XVII, del fixéronse cinco copias, catro ilustradas e unha brasonada. A máis fiel e temperá copia facsimilar foi realizada contra 1600 e consérvase na que é a máxima autoridade heráldica de Inglaterra: o College of Arms. Unha segunda copia facsimilar, mais de inferior cualidade, áchase na Society of Antiquaries of London e data de 1640. Das dúas ilustradas que restan, ambas sen corar, unha está tamén no College of Arms e a outra na Biblioteca Británica, datando dos anos 1600 e 1605 respectivamente. Por último, a brasonada atópase no Stratford Shakespeare Trust.

Tiña pintados 212 escudos de armas en ringleiras de catro, pertencentes a reis e a diferentes estamentos da nobreza inglesa. Xunto a outros escudos de monarquías europeas aparece a primeira representación coñecida do escudo de Galiza: tres cálices de ouro sobre un campo de azur. Trátanse dunhas armas falantes, pois indubidabelmente o autor do Segar atribuíu ó «*rey de Galyce*» o símbolo do cáliz debido á proximidade fonética existente na lingua anglonormanda entre «Galice» (Galiza) e «calice» (cáliz).

Galería de imaxes
-----------------

| Armas do *rey de Galyce* nas diferentes copias do *Segar's Roll*. |
| --- |
| 

|  |
| --- |
| Copia de 1600. |
| Copia de 1600.  |

|  |
| --- |
| Copia de 1605. |
| Copia de 1605.  |

|  |
| --- |
| Copia de 1640. |
| Copia de 1640.  |

 |

Notas
-----

1. ↑  O termo *roll of arms* acabou en inglés denominando calquera armorial, indenpendentemente do seu formato.

Referencias

1. 1 2  Menéndez Pidal 1999, pp. 288-289.
2. 1 2  Pardo de Guevara 2007, pp. 34, 38, 74.
3. 1 2  Clemmensen 2017, pp. 101-102.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Segar's Roll Modificar a ligazón no Wikidata*** |

### Bibliografía

* Clemmensen, Steen (2017). *Armorials - listed by Sigla* (PDF) (versión PDF). Ordinary of Medieval Armorials (en inglés) (2.ª ed.). Farum, Dinamarca.
* Menéndez Pidal, Faustino (1999) [1990]. "El origen inglés de las armas de Galicia". *Leones y Castillos. Emblemas heráldicos en España* (en castelán). Madrid: Real Academia de la Historia. pp. 285–300. ISBN 84-89512-39-6.
* Pardo de Guevara, Eduardo (2007). "O escudo de Galicia. Orixe, significacións e evolución" (PDF). En Barreiro Fernández, Xosé Ramón; Villares, Ramón. *Os Símbolos de Galicia* (PDF). Santiago de Compostela: Consello da Cultura Galega; A Coruña: Real Academia Galega. pp. 33–78. ISBN 978-84-96530-46-1.

### Outros artigos

* *Sherborne Missal*

### Ligazóns externas

* "Segar's Roll". *WappenWiki* (en inglés).